Internasionale Verslag – 15 Mei 2020 - Corona Krisissentrum
Tuis / COVID-19 / Internasionale Verslag – 15 Mei 2020
Internasionale Verslag – 15 Mei 2020
Teen vanoggend het net meer as 4,5 miljoen mense (0,058% van die wêreldbevolking) positief vir die koronavirus getoets terwyl 304 000 sterftes (0,0039%) aangemeld is. Die tien lande met die meeste sterftes is die VSA (87 000), die Verenigde Koninkryk (34 000), Italië (31 000), Frankryk (27 400), Spanje (27 300), Brasilië (14 000), België (9 000), Duitsland (8 000), Iran (7 000) en Nederland (5 600). Dit is egter belangriker om te kyk na die getal sterftes per capita van die lande se bevolkings en daarvolgens is die ergste sterftesyfer in België, gevolg deur Spanje, die VK, Frankryk, Nederland en die VSA slegs in die sesde plek.
Data oor die VSA se werkloosheidsaansoeke vir verlede week is gister bekend gemaak. Byna 3 miljoen mense het verlede week vir die eerste keer vir werkloosheidsvoordele aansoek gedoen. Oor die afgelope 8 weke het 36,5 miljoen Amerikaners vir hierdie voordele aansoek gedoen, die meeste nog ooit. Verlede week se getal nuwe aansoeke is egter minder as die vorige week s'n en die weeklikse getal nuwe aansoeke bly daal. Aan die einde van Maart was die nuwe weeklikse aansoeke byna 7 miljoen. In Oklahoma was die getal nuwe aansoeke verlede week 65% minder as die vorige week en in Texas was dit 42% minder. In 43 van die 50 deelstate het nuwe aansoeke verlede week afgeneem. Aandelemarkte in die VSA het positief hierop reageer. Dit is egter belangrik om te besef dat die getal mense wat vir voordele aansoek doen eintlik wesenlik meer is omdat persone wat hulle eie ondernemings het of as kontrakteurs werk en wat ook hulle inkomste verloor het, nie hierby getel word nie. Hierdie persone kan ook volgens die federale reddingspakket vir voordele aansoek doen, maar word nie by die getal mense wat vir werkloosheidsvoordele aansoek doen getel nie. Meer as 1,8 miljoen persone wat vir hulle self werk het oor die afgelope twee weke vir hulp van die federale regering aansoek gedoen. Die totale aantal Amerikaners wat tans werkloosheidsvoordele kry is 22,8 miljoen.
Die Federale Reserwebank in die VSA het gister sy eie ontleding oor werksverliese bekend gemaak. Volgens die bank is dit veral werkers in lae-inkomste kategorieë wat tot dusver hulle werk weens die koronapandemie verloor het. Byna 40% van huishoudings met 'n gesamentlike inkomste van minder as 40 000 dollar per jaar het gedurende Maart 'n verlies aan inkomste ervaar. Volgens die bank se gereelde Economic Well-Being of US Households-verslag is dit veral minderheidsgroepe soos swart Amerikaners en persone van Latyns-Amerikaanse afkoms wie se inkomste gedaal het of wie hulle werk verloor het. Volgens die verslag is dit omdat persone uit minderheidsgroepe meer geneig is om in ekonomiese bedrywe soos toerisme en restaurante te werk wat die ergste deur afleggings geraak is. Vanaf die begin van Maart tot die begin van April het 19% van alle ekonomies aktiewe Amerikaanse volwassenes volgens die verslag hulle werk verloor.
Druk neem toe op Amerikaanse deelstate waar 'n streng staat van inperking steeds heers om dit op te hef. Gister het honderde betogers in Michigan teen die inperkingsmaatreëls betoog. Soortgelyke betogings het ook in ander state in die Midde-Weste plaasgevind. Die Hooggeregshof van Wisconsin het bevind dat dié staat se streng inperkingsmaatreëls onwettig is en het dit onmiddellik opgehef. Munisipaliteite en distrikte in Wisconsin kan nou self besluit watter maatreëls hulle wil instel.
Rick Bright, 'n inentingspesialis wat onlangs uit sy pos by die Amerikaanse Departement van Gesondheid verwyder is, het gister voor die Amerikaanse Kongres se Subkomitee vir Gesondheid en Handel getuig dat die gebrek aan 'n omvattende, nasionale strategie om die koronavirus hok te slaan ook die pogings om 'n toekomstige entstof te versprei, kan belemmer. Bright is kwaad vir die Trump-administrasie en het tydens sy getuienis beweer dat die federale regering glad nie gereed is om sodra 'n entstof ontwikkel is dit behoorlik te versprei nie. President Trump het onlangs 'n werkgroep gestig om 'n strategie vir die vervaardiging en verspreiding van 'n entstof te koördineer.
Intussen het die episentrum van die koronakrisis na Latyns-Amerika verskuif met 'n skerp toename in die voorkoms van die virus in Mexiko en verskeie Sentraal- en Suid-Amerikaanse lande. Brasilië het gister 13 944 nuwe gevalle, die meeste nog op een dag, aangemeld. Tot dusver is 203 000 mense in Brasilië positief vir die virus getoets en is 14 000 mense aan COVID-19 dood. In Mexiko is 2 409 nuwe gevalle gister aangemeld en het byna 43 000 mense tot dusver positief vir die virus getoets terwyl sowat 4 500 sterftes aangemeld is.
Slowenië het die eerste land in Europa geword wat amptelik die einde van die koronapandemie aangekondig het. Dié land het oor die afgelope twee weke daagliks minder as 7 nuwe gevalle van die virus aangemeld. Die land het sy grense oopgestel en persone wat van ander Europese Unie-lidlande in Slowenië arriveer hoef nie meer vir twee weke in kwarantyn geplaas te word nie. Die enigste maatreëls wat steeds gehandhaaf word, is dat mense veilige fisiese afstande in openbare ruimtes en ander higiëniese maatreëls moet volg. Dié land van twee miljoen mense het 1 464 gevalle van die koronavirus gehad en slegs 103 sterftes weens COVID-19.
Die drie Baltiese state, Litaue, Letland en Estland het 'n sogenaamde 'reisborrel' ingestel waardeur die grense tussen dié drie lande vanaf vandag oopgestel word. Die drie lande hoop om daardeur toerisme tussen hulle burgers aan te moedig. Die volgende stap sal wees om grense met die ander Europese lande te heropen.
Verskeie deelstate in Australië het inperkingsmaatreëls verder verslap. Die deelstaat met die grootste bevolking, Nieu-Suid-Wallis, het aangekondig dat restaurante, kafees en kroeë kan heropen nadat dit vir twee maande gesluit was. In die Noordelike Gebiede (Northern Territories) van Australië is byna alle inperkingsmaatreëls ook afgestel. Die enigste deelstaat wat steeds streng inperkingsmaatreëls volg is Victoria met die stad Melbourne.
Die Britse lugdiens Virgin Atlantic het bekend gemaak dat hy in gesprekke met onder andere die Duitse bankgroep Deutsche Bank is om 'n lening van 750 miljoen Pond te bekom ten einde sy kontantvloeikrisis te help bestuur. Verskeie Britse lugdienste het tot dusver sonder sukses met die Britse regering vir finansiële hulp onderhandel. Die maatskappy wat deur die sakeman Richard Branson besit word, het onlangs sy filiaal in Australië, Virgin Australia, in vrywillige bankrotskap geplaas nadat hy ook geen hulp van die Australiese regering gekry het nie. Lugdienste regoor die wêreld verkeer onder ernstige druk. Die Uitvoerende Hoof van die Amerikaanse vliegtuig vervaardiger Boeing het vroeër hierdie week in 'n televisie-onderhoud gesê dat hulle verwag dat minstens een van die VSA se groot lugdienste teen die tweede helfte van die jaar sy deure heeltemal sal moet sluit. David Calhoun het in die onderhoud gesê dat dit tussen 3 en 5 jaar kan neem voordat internasionale lugverkeer sal terugkeer tot die vlak waarop dit teen die einde van 2019 was en dat baie moeilike tye nog vir lugdienste voorlê.